Document ID: 32001R1566

Κανονισμός (ΕΚ) αριθ. 1566/2001 της Επιτροπής
της 12ης Ιουλίου 2001
για την εφαρμογή του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα σχετικά με τον προσδιορισμό της ενότητας ad hoc για το 2002 όσον αφορά την απασχόληση ατόμων με ειδικές ανάγκες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, για τη διενέργεια δειγματοληπτικής έρευνας εργατικού δυναμικού στην Κοινότητα(1), και ιδίως το άρθρο 4 παράγραφος 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 1626/2000 της Επιτροπής(2), προβλέπει ένα πρόγραμμα ενοτήτων ad hoc για την έρευνα εργατικού δυναμικού που καλύπτει την περίοδο 2001-2004, το οποίο περιλαμβάνει μια ενότητα ad hoc για την απασχόληση των ατόμων με ειδικές ανάγκες.
(2) Σύμφωνα με το άρθρο 4 παράγραφος 2 του κανονισμού (ΕΚ) αριθ. 577/98, ο αναλυτικός κατάλογος των πληροφοριών που πρέπει να συλλέγονται στο πλαίσιο μιας ενότητας ad hoc καταρτίζεται τουλάχιστον δώδεκα μήνες πριν από την έναρξη της περιόδου αναφοράς που προβλέπεται για την εν λόγω ενότητα.
(3) Χρειάζεται ένα περιεκτικό και συγκρίσιμο σύνολο δεδομένων για την κατάσταση στην αγορά εργασίας των ατόμων με ειδικές ανάγκες, όπως αναφέρεται στο ψήφισμα του Συμβουλίου της 17ης Ιουνίου 1999 σχετικά με την παροχή ίσων ευκαιριών απασχόλησης στα άτομα με ειδικές ανάγκες(3), με το οποίο καλείται η Επιτροπή να συνεργαστεί με τα κράτη μέλη, ιδιαίτερη στο πλαίσιο των ευρωπαϊκών κατευθυντήριων γραμμών για την απασχόληση και σύμφωνα με την αρχή της ενσωμάτωσης του θέματος αυτού σε όλες τις κοινοτικές πολιτικές, προκειμένου να παρακολουθήσει και να αναλύσει τις εξελίξεις της απασχόλησης των ατόμων με ειδικές ανάγκες βάσει συγκρίσιμων στοιχείων.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, που συστάθηκε με την απόφαση 89/382/ΕΟΚ Ευρατόμ του Συμβουλίου(4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο λεπτομερής κατάλογος πληροφοριών που θα συγκεντρωθούν στο πλαίσιο της ενότητας ad hoc για το 2002 για την απασχόληση ατόμων με ειδικές ανάγκες περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 2001.

Labels: 9
19